钦定古今图书集成/理学汇编/学行典/第293卷 > 易经 > 《否卦》
## 钦定古今图书集成/理学汇编/学行典/第293卷 > 易经 > 《否卦》

《否》之匪人，不利君子贞。大往小来。

〈大全〉刘氏曰：《否》之时虽不利君子之贞。君子之贞，不可无也。守此不变，时之否，道之亨也。

《彖》曰：“否之匪人，不利君子贞。”“大往小来”，则是天地不
交而万物不通也，上下不交而天下无邦也。内阴而
外阳，内柔而外刚，内小人而外君子，小人道长，君子
道消也。

〈大全〉建安丘氏曰：“内阴外阳，以天道言；内柔外刚，以地道言；内小人，外君子，以世道言。”隆山李氏曰：“夫阴阳二气对行乎天地间，或者谓阳一而阴二，故君子少，小人多，治世少，乱世多。然自有天地以来，阴阳二气分于四序，无一岁不得其平者，而君子小人治乱之运，则或不齐，岂幽阴之气独盛于人间，而天运不尔耶？”是不然。天人有相胜之理，治乱有可易之运，特在人所以制之者如何耳。否之世虽则小人道长，君子道消，而所以消小人长君子，亦必有道矣。

《象》曰：天地不交，“否。”君子以俭德辟难，不可荣以禄。

〈程传〉天地不相交通，故为“否。”“否塞”之时，君子道消，当观否塞之象，而以俭损其德，避免祸难，不可荣居禄位也。《否》者，小人得志之时，君子居显荣之地，祸患必及其身，故宜晦处穷约也。

又

六二：包承，小人吉，大人否，亨。

〈程传〉六二，其质则阴柔，其居则中正，以阴柔小人而言，则方“否”于下，志所包畜者，在承顺乎上，以求济其否，为身之利，小人之吉也。大人当否，则以道自处，岂肯枉己屈道，承顺于上，唯自守其否而已。身之否，乃其道之“亨”也